Janeiru-setembru LABNAS rekolla $310.117,40 | TATOLI Agência Noticiosa de Timor-Leste\nVARANDA COVID-19 Janeiru-setembru LABNAS rekolla $310.117,40\nDILI, 16 setembru 2021 (TATOLI)—Hahú fulan janeiru to’o meiu fulan setembru, Laboratóriu Nasionál Saúde (LABNAS), rekolla $310.117,40 ba kofre Estadu.\nReseita ne’e mai hosi fontes tolu mak hanesan teste COVID-19, Tubercoloze, no Mikrobiolojia, hahú 01 janeiru to’o 25 marsu, iha $73.460,70.\nNotísia relevante:Kada loron LABNAS iha kapasidade analiza amostra teste swab 700\nHahú hosi 26 to’o 31 marsu iha $ 35.240, hosi 01 to’o 16 abril iha $ 19.619,92 no 16 abril to’o 14 setembru, iha $ 181.796,78.\n“Montante orsamentu reseita ne’e, barak liu mai hosi sira ne’ebé teste COVID-19 atu ba rai-liur, tantu timoroan no estranjeiru,” Diretór Serbisu Administrasaun Apoiu LABNAS, Libório da Costa Alves, hateten ba jornalista iha nia kna’ar fatin, Bidau, kinta ne’e.\nTarefa ba teste COVID-19, ekipa LABNAS halo la hanesan, ezemplu teste Polymerase Chain Reaction (PCR) ho kustu $35 ne’ebé presiza tempu loron-tolu mak bele foti rezultadu.\nTarefa seluk maka, Rapid ka GeneXpert no AustDiagnostic ho kustu $40 ne’ebé presija hein oras 24 to’o 48 mak bele foti rezultadu.\nIha mós tarefa ne’ebé fó de’it prioridade ba kazu urjente mak hanesan, teste PCR biofire ho durasaun tempu presija oras 24 ho presu $120.\nOsan teste COVID-19 nian ne’e LABNAS rekolla bazeia ba diploma ministeriál konjunta ho númeru 34/MF no MS/09/2020, 7 outubru ba tarefa teste diagnóstiku surtu COVID-19 ne’ebé publika iha Jornál Repúblika.\nJaneiru-setembru LABNAS rekolla $310.117\nPrevious articleEzekusaun orsamentu 2021 hosi MTKI atinje ona 64%\nNext articleFFTL husu LFTL submete lista saláriu ho relatóriu